Ryan's Daughter

Ryan's Daughter (euskaraz Ryanen Alaba) 1970eko David Lean zinema zuzendariaren britainiar filma bat da. Bertan, Robert Mitchum, Sarah Miles, John Mills, Christopher Jones, Trevor Howard, Leo McKern eta Barry Foster aktoreek antzeztu zuten.

Filma honek 1970eko Gizonezko bigarren aktore onenaren Oscar Saria (John Mills) eta Argazkigintza onenaren Oscar Saria irabazitu zituen, adliz 1970eko Emakumezko aktore onenaren Oscar Saria (Sarah Miles) eta Soinu onenaren Oscar Sarirako ere izendatua egon zen.

Filma 1916. urte inguruan Irlandako hego-mendebaldeko kostaldeko herrixka batean girotuta dago, hain zuzen ere, Pazko matxinada jazo zen garai nahasian. Filma honen soinu banda ahaztezina Maurice Jarre konposatzaile ospetsuak konposatu zuen.

Argumentua 

Irlandako hego-mendebaldeko kostaldeko herrixka, Lehen Mundu Gerra garaia. Rosy Ryan (Sarah Miles) irlandar neska gazte kaxkarina Ryan tabernariaren alaba bakarra da. Herrialdeak une latzak bizi ditu, alde batetik Lehen Mundu Gerran borrokatzeko xedez eta gehienbat egoera ekonomiko txarrak hala beharturik britainiar armadan milaka eta milaka irlandar boluntario alistatu dira, beste aldetik, herrialde honetan britainiarren aurkako sentimendu irlandar abertzalea nagusituz doa eta matxinadak gertatzeko arriskua gero eta argiagoa da: britainiar soldaduek irlandar biztanleriaren sumindura pizten dute eta irlandar nazionalistek matxinada bat antolatzen ari direlako zumurrua ere pil-pilean dago (1916ko Pazko Matxinada).

Madame Bovary zenaren antzera, Rosy neskatil ameslaria maitasun sutsu baten zain dago, bai eta gazte fin eta hezitu bat izateko gogoz ere, hortaz, Irlandako mendebaldeko azken txoko galduan dagoen kostaldeko herrixka horretan ez dago batere gustura. Baserritar hezigabe eta arlotez beteriko eskualde horretan, Rosyk bere mailara dagoela uste duen bertako gizonezko bakarra herriko maisua da (Robert Mitchum), gizon heldu, alargun, zintzo eta zentzuduna, Rosy baino dexentez zaharragoa. Rosy maisuaz maiteminduta dago eta azkenean biak ezkondu egingo dira.

Halere, herrixkara Lehen Mundu Gerrako frontean zauritutako britainiar ofizial gazte bat iritsi berri da (Christopher Jones), gizon atsekabetua da, berarekin bat gerra trauma eta ametsgaiztoak baidakartza, halere Rosy neskatila britainiar ofizial gazteaz maiteminduko da. Filmaren argumentua gero eta nahasiagoa bilakatuko da, bertan herriko apaiza (Trevor Howard), britainiarren aurkako jarrera garbia duten herritarrak eta irlandar erresistentziako O'Leary (Barry Foster) buruzagi errebeldea ere katramilan sartuko dira, amaiera ustegabekoa izango delarik.

Aktoreak 
 Sarah Miles: Rosy Ryan
 Robert Mitchum: Charles Shaughnessy
 Trevor Howard: Aita Hugh Collins
 John Mills: Michael, "herriko ergeltxoa"
 Christopher Jones: Randolph Doryan, ingeles ofiziala
 Leo McKern: Tom Ryan, herriko ostatuaren jabea eta Rosyren aita
 Barry Foster: Tim O'Leary, irlandar independentista
 Gerald Sim: Smith kapitaina
 Evin Crowley: Moureen Cassidy
 Marie Kean: McCardle andrea
 Arthur O'Sullivan: Joe McCardle
 Brian O'Higgins: O'Connor poliziaburua
 Barry Jackson: ingeles kaporala

Kritika 
Garai hartako kritikak filma zapuztu egin zuen, halere gaur egun askok David Lean zuzendariaren filme onenen artean sailkatu ohi dute. Zinema antzokiek ez zioten bizkarrik eman, ikuslego handia izan zuen.

Kokalekua 
Filma hau Irlandako hego-mendebaldeko kostalde basati eta ederrean kokatuta dago. Dingle penintsulan filmatu zen, Dún Chaoin herrian eta Slea Head lurmuturrean hain zuzen ere.

Kanpo estekak 
 Ryan's Daughter filmaren IMDBko fitxa irakurgai 
 Ryan's Daughter filmaren trailer edo iragarkia ikusgai. youtube.com 

David Leanek zuzendutako filmak
Erresuma Batuko filmak
Gizonezko bigarren aktore onenaren Oscar Saria irabazi duten filmak
Argazkigintza onenaren Oscar sariaren irabazleak
Irlandar Independentzia Gerrari buruzko filmak
Maurice Jarren soinu bandadun filmak
Amodiozko filmak
Drama filmak
Pazko matxinadari buruzko filmak
Adulterioari buruzko filmak
Alarguntzari buruzko filmak
Irakasleei buruzko filmak
Apaiz katolikoei buruzko filmak
Kerry konderrian girotutako filmak
Hondartzetan girotutako filmak
1917an girotutako filmak
1970eko filmak